Diari Oficial de la Generalitat Valenciana


Sumari del DOGV 3954, del 07-03-2001 (2001/1983)

ORDRE de 13 de febrer de 2001, de la Conselleria d'Indústria i Comerç, per la qual s'estableix l'obligatorietat que els tallers de reparació de vehicles automòbils, dels seus equips i components, disposen d'un responsable tècnic.
-------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2001/02/13/(1)/dof/vci/html**

### Dades del document

Número de DOGV
:   3954

Data del DOGV
:   07-03-2001

Secció del DOGV
:   I. DISPOSICIONS GENERALS

Número del document
:   2001/1983


Data del document
:   13-02-2001

Organisme emissor
:   Conselleria d'Indústria i Comerç

Tipus de document
:   Ordre

Anàlisi jurídica

 Descriptors 

:   * vehicle
    * supervisor
    * equip de vehicle
    * mecànica general
    * legislació

ORDRE de 13 de febrer de 2001, de la Conselleria d'Indústria i Comerç, per la qual s'estableix l'obligatorietat que els tallers de reparació de vehicles automòbils, dels seus equips i components, disposen d'un responsable tècnic. [2001/M1983]
  
El Reial Decret 1.457/1986, de 10 de gener, de la Presidència de Govern (BOE núm. 169 de 16 de juliol de 1986), pel qual es regula l'activitat industrial i la prestació de serveis dels tallers de reparació de vehicles automòbils i dels seus equips i components, defineix en el títol segon les condicions i els requisits d'aquesta activitat industrial quant a instal·lació, ampliació i trasllat de tallers, i exigeix en la tramitació, entre d'altres, la presentació d'una relació de llocs de treball, titulació tècnica i titulació o certificat de caràcter professional o laboral d'aquests, segon l'article 4.2.c.
  
L'adaptació a les noves tecnologies, la millora de la qualitat, i també l'obtenció d'una major garantia en la prestació del servei als usuaris, fan necessari, segons el criteri dels responsables en matèria d'indústria, implantar l'obligatorietat de l'existència de responsable/s tècnic/s als tallers de reparació de vehicles automòbils i dels seus equips i components de la Comunitat Valenciana.
  
Per tot això, a proposta de la Direcció General d'Indústria i Energia i en virtut del que s'ha establit en l'article 44 de la Llei 5/1983, de 30 de desembre, del Govern Valencià,
  
ORDENE
  
Article 1. Camp d'aplicació
  
La present ordre té com a objecte establir l'obligació, en l'àmbit territorial de la Comunitat Valenciana, que cada taller de reparació de vehicles automòbils i dels seus equips i components designe un o diversos responsables tècnics, d'acord amb les branques d'activitat per a les quals sol·licita la seua inscripció o ampliació en el Registre Especial de Tallers, a fi de garantir, en tot cas, la qualitat de la reparació. L'activitat industrial i la prestació de servei d'aquests tallers estan regulades pel Reial Decret 1.457/1986, de 10 de gener, de la Presidència del Govern, publicat en el Boletín Oficial del Estado número 169, de 16 de juliol de 1986.
  
Article 2. Responsable tècnic
  
El responsable tècnic designat pel titular del taller haurà de ser una persona vinculada al taller o contractada a temps complet, amb titulació mínima de Formació Professional de Grau Mitjà de tècnic en electromecànica, per al cas que el taller sol·licite la seua inscripció o ampliació en el Registre Especial de Tallers en les branques d'activitat de mecànica o electricitat; o de tècnic en carrosseries, si el taller sol·licita la seua inscripció o ampliació en les branques d'activitat de carrosseries o pintura; serà vàlida la titulació de Formació Professional de tècnic superior en automoció per a qualsevol o per la totalitat de les branques d'activitat.
  
Article 3. Comunicació de la designació de responsable/s tècnic/s
  
En el procés de presentació de la documentació requerida per a la instal·lació i ampliació de tallers, caldrà que el titular presente document/s de designació de responsable/s tècnic/s per a les branques d'activitat corresponents, firmat/s per la propietat i pel responsable tècnic designat, en cada cas, a més dels documents que n'acrediten la titulació i la relació contractual o de vinculació amb el taller.
  
Quan es produïsca un canvi de responsable tècnic, el titular del taller haurà de comunicar-ho al Servei Territorial d'Indústria i Energia corresponent, tot indicant el responsable tècnic que dóna de baixa i aportant document de designació del nou responsable, firmat per la propietat i per aquest, a més dels documents que n'acrediten la titulació i la relació contractual o de vinculació amb el taller.
  
Disposició transitòria única
  
Els tallers de reparació de vehicles automòbils i dels seus equips i components inscrits en el Registre Especial de Tallers amb anterioritat a la data d'entrada en vigor de la present ordre, hauran d'adaptar-se a allò que s'ha establit en la present disposició amb anterioritat a l'1 de gener de 2002.
  
Amb caràcter excepcional i únic, els tallers que no disposen de persona que reunisca els requisits establits en l'article 2, a aquests efectes podran designar com a responsable tècnic el titular o persona designada per aquest vinculada al taller o contractada a temps complet que haja superat un curs teòric, autoritzat per la Direcció General d'Indústria i Energia, de 50 hores de duració, de les quals 30 hores seran sobre prevenció de riscos laborals, 15 hores sobre legislació en matèria de tallers, i 5 hores sobre gestió empresarial. Aquests cursos seran realitzats i organitzats per les organitzacions empresarials del sector de la Comunitat Valenciana.
  
Disposició final primera
  
Es faculta la Direcció General d'Indústria i Energia perquè dicte totes les resolucions necessàries per al desenvolupament i l'aplicació del que s'ha disposat en la present ordre.
  
Disposició final segona
  
La present ordre entrarà en vigor als tres mesos de la publicació en el Diari Oficial de la Generalitat Valenciana.
  
València, 13 de febrer de 2001
  
El conseller d'Indústria i Comerç,


Còpia Permalink ELI